กรณีศึกษา GREYHOUND จากแบรนด์เสื้อผ้า สู่ร้านอาหารระดับโลก
น้อยครั้ง ที่ธุรกิจเสริมจะกลับกลายเป็น ธุรกิจที่เติบโตกว่าธุรกิจดั้งเดิมของตนเอง  และ Greyhound ก็เป็นหนึ่งในนั้น   จุดประสงค์ของ Greyhound Café นั้นเป็นเพียงร้านอาหารเล็กๆ ที่เอาไว้รองรับลูกค้าที่มาชอปปิง  ก่อนที่จะได้รับความนิยมจนกลายมาเป็นเชนร้านอาหารที่ขยายสาขาไปหลายประเทศทั่วโลก   แล้วเรื่องนี้เกิดขึ้นได้อย่างไร จุดเริ่มต้นของ Greyhound เป็นอย่างไร ลงทุนแมนจะเล่าให้ฟัง..
29 ส.ค. 2562

กรณีศึกษา GREYHOUND จากแบรนด์เสื้อผ้า สู่ร้านอาหารระดับโลก / โดย ลงทุนแมน
น้อยครั้ง ที่ธุรกิจเสริมจะกลับกลายเป็น ธุรกิจที่เติบโตกว่าธุรกิจดั้งเดิมของตนเอง 
และ Greyhound ก็เป็นหนึ่งในนั้น
จุดประสงค์ของ Greyhound Café นั้นเป็นเพียงร้านอาหารเล็กๆ
ที่เอาไว้รองรับลูกค้าที่มาชอปปิง
ก่อนที่จะได้รับความนิยมจนกลายมาเป็นเชนร้านอาหารที่ขยายสาขาไปหลายประเทศทั่วโลก
แล้วเรื่องนี้เกิดขึ้นได้อย่างไร
จุดเริ่มต้นของ Greyhound เป็นอย่างไร
ลงทุนแมนจะเล่าให้ฟัง..
หลายคนอาจจะคุ้นเคยกับแบรนด์เสื้อผ้า ที่มีรูปสุนัขปักอยู่ที่อก 
แบรนด์นี้ก่อตั้งโดยคุณภาณุ อิงคะวัต
จุดเริ่มต้น ของแบรนด์ Greyhound นั้นเกิดจาก คุณภาณุ และเพื่อนๆ ผู้มีประสบการณ์ด้านกราฟิกดีไซน์ ตัดสินใจออกมาเปิดแบรนด์เป็นของตัวเอง
ต่อมาเขามีไอเดียที่จะเปิดร้านคาเฟ่เล็กๆ ขึ้น ข้างๆ สาขาที่ Emporium เพื่อให้ลูกค้าได้มานั่งพัก และรองรับลูกค้าที่มาชอปปิงในห้าง
แต่คาเฟ่แห่งนี้ไม่ได้หยุดเเค่นั้น 
ด้วยความที่ Greyhound Café เป็นร้านที่แตกต่างจากร้านทั่วไป
ทั้งการตกแต่งร้าน และสไตล์อาหารไทยฟิวชัน ที่ไม่เหมือนใคร
ทำให้ร้านได้รับความนิยมอย่างมาก จนกลายเป็นร้านยอดนิยมของคนรุ่นใหม่
ความนิยมมากขึ้นเรื่อยๆ จนเริ่มขยายสาขา
ถึงแม้จะไม่ได้รวดเร็วเหมือนเชนร้านอาหารอื่นๆ
แต่ปัจจุบัน Greyhound Café นั้น มีมากกว่า 15 สาขาในกรุงเทพฯ
รวมทั้ง Another Hound Café อีก 2 สาขา
ที่น่าสนใจคือ ร้านนี้ขยายสาขาไปเปิดต่างประเทศมากจนเราอาจนึกไม่ถึง
ทั้งใน จีน ฮ่องกง อินโดนีเซีย มาเลเซีย สิงคโปร์ และอังกฤษ
เรามาดูรายได้ของร้านอาหาร Greyhound Café เฉพาะประเทศไทย
ปี 2016 รายได้ 783 ล้านบาท
ปี 2017 รายได้ 921 ล้านบาท
ปี 2018 รายได้ 955 ล้านบาท
เมื่อเปรียบเทียบกับ Greyhound เสื้อผ้า
ปี 2017 รายได้ 174 ล้านบาท
ปี 2018 รายได้ 195 ล้านบาท
จะเห็นได้ว่า รายได้ของร้านอาหาร Greyhound เฉพาะในไทยนั้น สูงกว่าร้านแบรนด์เสื้อผ้าเกือบ 5 เท่า
อย่างไรก็ตาม
ปัจจุบันแบรนด์ทั้งหมดของ Greyhound นั้น อยู่ภายใต้การบริหารของบริษัท MUDMAN
ในขณะที่คุณภาณุ ยังคงถือหุ้นในบริษัทนี้อยู่ที่ประมาณ 2%
และยังคงเป็นหนึ่งในผู้บริหารของทั้งแบรนด์เสื้อผ้า และร้านอาหาร Greyhound
ซึ่งก็ยังคงเดินหน้าในการพัฒนา ร้านอาหาร Greyhound ให้กลายเป็น แบรนด์ระดับโลกต่อไป
ก็ไม่น่าเชื่อว่า จากแบรนด์เสื้อผ้า จะขยายธุรกิจมาเป็นเชนร้านอาหารที่มีสาขาทั่วโลกได้อย่างทุกวันนี้
ปัจจัยหนึ่งที่ทำให้ ร้าน Greyhound Café นั้นประสบความสำเร็จ ก็คงจะเป็นเพราะความกล้าที่จะลองอะไรใหม่ๆ
คนไทย หรือคนต่างชาติ อาจเคยชินกับอาหารไทยแบบดั้งเดิม และอยากลองอะไรที่แปลกใหม่มากขึ้น
ซึ่งนี่ก็คงจะเป็นจุดแข็งที่ทำให้ Greyhound Café นั้นสามารถเปิดประสบการณ์อาหารไทยใหม่ๆ ให้กับทั้งคนไทย และคนทั่วโลก
ปิดท้ายด้วยข้อมูลที่น่าสนใจ
รู้หรือไม่ว่าในสหรัฐอเมริกาก็มีแบรนด์ Greyhound แต่ชื่อนี้เป็นแบรนด์ของบริษัท รถบัส ที่ให้บริการไปยังรัฐต่างๆ โดยมีโลโก้ที่คล้ายกันคือเป็นรูปสุนัขพันธุ์ Greyhound ต่างกันก็แค่ รูปสุนัขหันไปคนละด้านเท่านั้นเอง..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-